In die voortgaande teologiese gesprek oor die onlangse sinodebesluite, deel ds Peet Bester van Franchhoek ŉ paar gedagtes oor God en die Bybel.
Die gesprek en debat oor onlangse sinodale besluite laat my baie dink oor al die prosesse wat in en om ons aan die gang is. Sentraal hieraan is hoe ons God en die Skrif sien. My bedrae tot hierdie gespek gaan oor hierdie saak.
Soos ek dit verstaan, handel die Bybel oor hierdie Wese. Ons leer die Godheid ken deur die Skrif. Die Godheid kan tog nie beperk word deur ’n Boek nie. Ek het geen behoefte om enigsins die gesag van die Skrif uit te daag nie, net om konsekwent te probeer wees.
As God God is, kan Hy Hom nog steeds openbaar. Sal dit net deur die Skrif wees? Ek vra weer, het God nie vir baie die Skrif geraak nie? Dat die diepste wese van wie Hy (Hulle) is, dat God in verhouding met Jesus en die Gees beweeg en lewe, deur versies en belydenisse beperk en beset word nie?
Ek glo die grootste toets van ons tyd is verdraagsaamheid. As God God is, hou Hy (Hulle) ons almal vas. Met almal bedoel ek almal. As verwondering oor wie hierdie Grote God is ons nie meer roer nie, is ons diep in die moeilikheid. Ons gebruik versies om my God en jou God teen mekaar af te speel. As God God is, moet ons waag met liefde. Dit lyk vir my dis wat Hy (Hulle) heeltyd doen.